宿凌雲山中留寄元禮
作者：呂南公
朝代：宋

paragraphs: 凌雲山下村，逆旅路旁宅。
南征爲吾歸，寄卧偶一夕。
無人伴幽語，孤詠到平昔。
瞻懷此山人，曾是同硯席。
蕭蕭古破屋，文字堆四壁。
青燈照題評，皎月論肝膈。
爲詩有盈卷，飲酒無剩滴。
携筇繞平坡，班草尚遥碧。
栽松此山上，共看徧岡脊。
要約過人長，俱來蔭芳色。
羈蹤忽分袂，不啻十載隔。
世故日紛紜，舊游空想憶。
今來此山下，松老似百尺。
欲訪松主人，其車已他適。
徘徊重咨歎，輾轉對窗隙。
晨雞一何慵，傾聽久不得。
春風吹殘月，半夜屋角白。
難眠却求衣，起望河漢仄。
寄聲巖扃去，華髮勿强摘。
善醉真良圖，高談盡癡策。
雲泉與朝市，處處堪偃息。
桑榆景可量，名利不足識。
無因接清話，趁曉拊征軛。
已度滕家橋，回頭更悽惻。